坐客有談狄魚眼眶之美者感嘆而作
作者：陸游
朝代：宋

paragraphs: 黄雀頭顱羞五鼎，狄魚眼眶參雋永。
兩螯何辠蟹喪軀，一臠可憐牛斷領。
霜刀斫膾幾許痛，公子方誇醉魂醒。
物生怖死與我均，碪几流丹只俄頃。
哀哉堂堂七尺身，正坐舌端成業境。
豪華只可誇僕妾，報應那知類形影。
世間擾擾何時了，一念超然差若頴。
不妨瓦缽飽晚菘，更汲山泉試春茗。